חוקרים מאוניברסיטה בנורווגיה מצאו כי פעילות ספורטיבית יכולה להוריד את הגיל הפיסי ב-20 שנה ויותר; בדקו את עצמכם: מה גיל הכושר שלכם?
אם עברתם את גיל 60 ואתם עוסקים בספורט באופן קבוע, אוכלים בריא ולא מעשנים, סביר להניח ש"גיל הכושר" שלכם צעיר ב-20 שנה מהגיל הכרונולוגי שלכם, כך לפי מחקר חדש שנערך לקראת אולימפיאדת הקשישים בארה"ב.
"גיל הכושר" הוא קונספט שפיתחו חוקרים באוניברסיטת המדעים הטכנולוגיה הנורווגית, אשר מצאו בעזרת נתונים אפידמולוגיים כי כושר קרדיווסקולרי גבוה מהממוצע מבטיח חיים ארוכים יותר. כדי להוכיח את הטענה הם בדקו את הכושר והבריאות של יותר מ-5,000 מבוגרים נורווגים והשתמשו בתוצאות כדי ליצור אלגוריתם שבעזרתו ניתן לחשב את היכולת האירובית וגיל הכושר של כל אדם בהתבסס על נתונים כמו מין, גיל, דופק, היקף המותניים ושגרת האימונים. למחשבון הכושר.
ד"ר פמלה פיק מבית הספר לרפואה של אוניברסיטת מרילנד, אשר חברה בדירקטוריון הקרן המנהלת את אולימפיאדת הקשישים בארה"ב ועוסקת באופן קבוע בספורט, מצאה כי בעוד שגילה הכרונולוגי הוא 61, גיל הכושר שלה הוא 36. בשיתוף פעולה עם החוקר אולריק ויסלוף, שהיה חלק מהצוות שפיתח את המחשבון, בדקו השניים את משתתפי אולימפיאדת הקשישים של השנה.
המשתתפים באולימפיאדת הקשישים שנפתחה ביום שישי האחרון במינסוטה – כמעט 10,000 אנשים בגיל 50-100 - אינם ספורטאים מקצועיים, אך רובם מתאמנים באופן קבוע. יותר מ-4,000 איש מילאו את השאלון, והתוצאות היו מדהימות: אף שהגיל הכרונולוגי הממוצע של המשתתפים היה 68, גיל הכושר הממוצע שלהם היה 43 בלבד. בהשפעה היתה זהה עבור גברים ונשים, ציין ויסלוף.
לדברי פיק, אף פעם לא מאוחר להתחיל. "רוב הספורטאים במשחקי הקשישים לא התחילו להתאמן באופן רציני עד לשלב מאוחר בחייהם, כולל אותי. אפשר תמיד להתחיל. אף פעם לא מאוחר".